ORDE do 6 de novembro de 2006 pola que se convocan os premios Eugenio Montero Ríos de Investigación Social correspondentes aos Premios Galicia de Investigación 2006.
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 22/11/2006

O Decreto 202/1998, do 25 de xuño, modificado polos decretos 138/1999 e 177/2002, do 7 e 10 de maio respectivamente, crea os Premios Galicia de Investigación para recompensar o traballo de investigadores prestixiosos realizado desde Galicia, por galegos e en prol de Galicia para estimular os investigadores mozos e para favorecer o recoñecemento social do seu labor, así como o papel da investigación como promotora do desenvolvemento a través da innovación empresarial.
O Decreto 552/2005, do 20 de outubro, polo que se regula a estrutura orgánica da Consellería de Innovación e Industria e se distribúe a competencia para o exercicio da potestade sancionadora entre os seus órganos, establece que a xestión do Plan Galego de Investigación, Desenvolvemento e Innovación Tecnolóxica (PGIDIT 2002-2005) prorrogado polo Consello da Xunta de Galicia na súa reunión do 1 de decembro de 2005, é competencia da Dirección Xeral de Investigación, Desenvolvemento e Innovación. O dito plan inclúe nos seus programas horizontais, entre outras, diversas accións de sensibilización social nas cales se encadran os Premios de Investigación e Innovación.
Polo que antecede, esta consellería
DISPÓN:
Artigo 1º.-Convocar o Premio Eugenio Montero Ríos de Investigación Social para investigadores sénior correspondente ao ano 2006, consonte as seguintes bases:
Primeira.-O premio, que se refire ao conxunto dunha traxectoria investigadora, estará dotado con 37.000 euros que se aboarán con cargo á partida orzamentaria 10.02.432B.480.0 do orzamento de gastos da Consellería de Innovación e Industria para o ano 2006, (dos cales 26.775 euros corresponden ao código de proxecto 2006.00252 e 10.225 euros ao código de proxecto 2000.04417), así como un diploma acreditativo e un medallón esculpido en bronce, coa efixie e o nome de Eugenio Montero Ríos no anverso e coa inscrición Premio Galicia de Investigación Social 2006. Xunta de Galicia e o nome do galardoado no reverso.
Segunda.-Poderán optar ao Premio Eugenio Montero Ríos de Investigación Social aquelas persoas que veñan realizando investigación, polo menos, desde hai quince anos na área social e que se encadren nalgún dos seguintes puntos:
a) Os investigadores adscritos a centros públicos ou privados de investigación situados en Galicia.
b) Os investigadores galegos non vinculados a centros situados en Galicia.
c) Os investigadores que, non estando incluídos en ningún dos puntos anteriores, abordasen temas directamente relacionados con Galicia.
Terceira.-Para concorrer ao premio, os candidatos serán propostos por algunha institución académico-científica, pública ou privada, con personalidade xurídica propia ou estarán avalados, polo menos, por dez investigadores da área, no caso de que concorran por iniciativa propia.
Cuarta.-As candidaturas, formalizadas no modelo oficial que se publica como anexo I a esta orde (e tamén ao dispor dos interesados na internet nos enderezos:
http://www.dxid.org e http://www.conselleriaiei.org
), irán acompañadas da seguinte documentación:
a) Curriculum vitae completo do candidato (oito exemplares).
b) Breve memoria en que se xustifique que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de dez.
d) Calquera outra documentación que se considere oportuna.
Quinta.-As solicitudes presentaranse na Dirección Xeral de Investigación, Desenvolvemento e Innovación da Xunta de Galicia, sita na rúa dos Feáns, 7, local C, 15706 Santiago de Compostela. O prazo de presentación de solicitudes será dun mes a partir do día seguinte ao da publicación desta orde no DOG, ou por calquera dos procedementos previstos na Lei 30/1992, do 26 de novembro, de réxime xurídico das administracións públicas e do procedemento administrativo común.
Sexta.-O xurado será nomeado polo conselleiro de Innovación e Industria e estará formado por sete expertos na área, dos cales un actuará como presidente. Tres deles, poderán ser propostos polas universidades do Sistema Universitario de Galicia, un por cada unha. Outro polas outras institucións académico-científicas galegas competentes na área. Os restantes pola Dirección Xeral de Investigación, Desenvolvemento e Innovación, que tamén propoñerá un funcionario que exercerá as funcións de secretario sen dereito a voto. O xurado elaborará a súa proposta tendo en conta o conxunto da traxectoria investigadora do candidato e a relevancia das súas contribucións.
Artigo 2º.-Convocar o Premio Eugenio Montero Ríos de Investigación Social para investigadores
mozos correspondente á convocatoria de 2006, consonte as seguintes bases:
Primeira.-O premio estará dotado con 6.100 euros, con cargo á partida orzamentaria 10.02.432B.480.0 do orzamento de gastos da Consellería de Innovación e Industria para o ano 2006 (código de proxecto 2000.04417), así como un diploma acreditativo.
Segunda.-Poderán concorrer a este premio os investigadores e investigadoras que poidan encadrarse nalgún dos puntos da base segunda do artigo 1º desta orde, sempre que non transcorresen máis de seis anos desde a presentación da súa tese de doutoramento.
Terceira.-As solicitudes dos candidatos, formalizadas no modelo oficial que se publica como anexo II a esta orde (e tamén ao dispor dos interesados na internet no enderezo:
http://www.dxid.org
e http://www.conselleriaiei.org irán acompañadas da seguinte documentación:
a) Curriculum vitae completo do candidato (oito exemplares).
b) Breve memoria xustificativa de que o traballo do candidato o fai acredor do premio (oito exemplares).
c) Copia das publicacións máis relevantes, ata un máximo de cinco.
d) Calquera outra documentación que se considere oportuna.
Cuarta.-O prazo e lugar de presentación das solicitudes serán os establecidos na base quinta do artigo 1º desta orde.
Quinta.-Actuará como xurado o establecido na base sexta do artigo 1º desta orde, que elaborará a súa proposta en atención ao esforzo e á creatividade dos candidatos presentados.
Artigo 3º.-Os premios poderán ser declarados desertos. Os xurados adoptarán os seus acordos por maioría simple, dirimindo o voto de calidade do presidente no caso de empate. Os acordos dos xurados serán inapelables. Os xurados trasladarán as súas propostas á Dirección Xeral de Investigación, Desenvolvemento e Innovación, que, pola súa vez, as elevará ao conselleiro de Innovación e Industria para a súa resolución definitiva. A resolución, que porá fin á vía administrativa, será publicada no Diario Oficial de Galicia.
Artigo 4º.-Os premios obxecto desta convocatoria, unha vez resoltos, serán entregados en acto público que se anunciará oportunamente.
Artigo 5º.-A convocatoria, as súas bases e todos cantos actos administrativos se deriven dela, poderán ser impugnados polos interesados nos casos e na forma establecidos na Lei 30/1992, de réxime xurídico das administracións públicas e do procedemento administrativo común.
Artigo 6º.-Para os efectos establecidos nos artigos 42.2º e 43.4º da Lei 30/1992, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, o prazo máximo para resolver as solicitudes correspondentes será de seis meses, contados desde a data de publicación desta convocatoria, ditándose resolución expresa con respecto á devandita liña de axudas.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 6 de novembro de 2006.
Fernando Xabier Blanco Álvarez
Conselleiro de Innovación e Industria